b'\n_START_ARTICLE_\nInger Sitter\n_START_SECTION_\nBiografi\n_START_PARAGRAPH_\nSitter vokste opp i Antwerpen, der familien bodde da faren var styrmann i Det Nordenfjeldske Dampskibsselskab. Familien flyttet tilbake til Norge i 1939, og da hun var 15 \xc3\xa5r gammel, begynte hun i 1945 p\xc3\xa5 Statens kunstakademi i Oslo. Der var hun elev av Per Krohg, Axel Revold og Jean Heiberg.  \xc3\x85ret etter flyttet familien tilbake til Antwerpen, og hun fortsatte p\xc3\xa5 Institut Sup\xc3\xa9rieur des Beaux-Arts i Antwerpen fra 1946 til 1950. I 1948 var hun elev ved Andr\xc3\xa9 Lhotes malerskole i Paris. Hun deltok p\xc3\xa5 H\xc3\xb8stutstillingen f\xc3\xb8rste gang i 1948. Hun var elev av Stanley William Hayter, Atelier 17 i Paris 1954\xe2\x80\x9355 og 1956\xe2\x80\x9357._NEWLINE_I en ti\xc3\xa5rsperiode var hun gift med kunstneren Carl Nesjar, som hun m\xc3\xb8tte i 1953. De fikk en datter i 1958. I store deler av sitt liv var hun bosatt i utlandet. Hun hadde et hus i landsbyen Villa Faraldi i Nord-Italia, og bodde senere i den gamle bydelen i Antibes i S\xc3\xb8r-Frankrike, fem minutters gange fra Picassomuseet.\n_START_SECTION_\nArbeider\n_START_PARAGRAPH_\nSitter hadde sin gjennombruddsutstilling i Galleri Per i 1956, og ble karakterisert som nonfigurativ modernist. Hun holdt separatutstillinger i Galleri Haaken 1964, Kunstnernes Hus 1974, Henie-Onstad Kunstsenter 1987. I 2007 hadde hun en retrospektiv utstilling i Haugar Vestfold Kunstmuseum i T\xc3\xb8nsberg, og i anledning av at hun fylte 80 \xc3\xa5r, arrangerte Trondheim kunstmuseum en st\xc3\xb8rre retrospektiv utstilling i 2009. Hun hadde ogs\xc3\xa5 separatutstilling i Galleri Brandstrup i oktober 2009._NEWLINE_Sitter var med p\xc3\xa5 \xc3\xa5 utf\xc3\xb8re dekorasjoner til Regjeringsbygningen sammen med Carl Nesjar og Odd Tandberg. Sitter utf\xc3\xb8rte store dekorative arbeider til Norges Handelsh\xc3\xb8yskole, Bergen (1967), NLH, \xc3\x85s (1971) og til cruiseskipet Norway (1980). Verket \xc2\xabIn the picture\xc2\xbb (1964) er k\xc3\xa5ret til et av Morgenbladets 12 viktigste kunstverk.\n_START_SECTION_\nVerv\n_START_PARAGRAPH_\nSitter var den f\xc3\xb8rste kvinnelige professor ved Statens kunstakademi i Oslo fra 1981 til 1984.  Kunstpolitisk var hun ogs\xc3\xa5 sv\xc3\xa6rt aktiv. Hun ble medlem av Norsk kulturr\xc3\xa5d da det ble grunnlagt i 1964, og satt i styret til 1968. Hun var med \xc3\xa5 stifte Sosialistisk Kulturarbeiderlag i 1968. Fra 1976 til 1982 var hun medlem av Formidlingsutvalget (Gj\xc3\xb8rv-utvalget).\n_START_SECTION_\nUtmerkelser\n_START_PARAGRAPH_\nI 1999 ble hun utnevnt til ridder av St. Olavs Orden \xc2\xabfor fortjeneste av norsk billedkunst\xc2\xbb. Hun ble i 2010 forfremmet til kommand\xc3\xb8r._NEWLINE_I 2011 ble hun tildelt Norsk kulturr\xc3\xa5ds \xc3\xa6respris og Vestfold fylkeskommunes Kunstnerpris. I 2014 ble hun tildelt S\xc3\xb8r-Tr\xc3\xb8ndelag fylkes kulturpris.'